In die 16de eeu is Siberië geleidelik deur Rusland verower. Die Kosakleier Jermak het Siberië in 1580 met 1 636 man binnegetrek, al met die Tagil- en Toera-rivier langs. Die volgende jaar het hulle Isker, die tuiste van khan Koetsjoem van die Siberiese Khanaat verower. Koetsjoem het na die steppe gevlug en sy gebied aan Jermak afgestaan. Dié het Siberië volgens die destydse tradisie aan tsaar Iwan die Verskriklike oorhandig en so die guns van die tsaar gewen. Vanaf die 17de eeu het talle Russe na Siberië gereis en voorheen onbekende gebiede en riviere ontdek. Van die bekendste ontdekkers was: Demid Pjanda (? – 1637 of later) was ’n groot pelsjagter in Siberië. Van 1620 tot 1624 het hy 8 000 km voorheen onbekende Siberiese riviere ontdek. Toe hy die boonste deel van die Toengoeska-rivier bereik, het hy die Lena-rivier ontdek. Hy het 2 400 km van die rivier verken en die eerste Rus geword wat Jakoetië bereik en die plaaslike bevolking ontmoet het. Op sy verdere reise het hy die eerste Rus geword wat die Boerjate ontmoet het. Hy het ook die Angara-rivier verken en eindelik ontdek die Angara en die Bo-Toengoeska is dieselfde rivier.